
при участието на секретар - протоколиста Йорданка Узунова, разгледа в закрито заседание, проведено на 05.03.2009 г., преписка № КЗК – 614/2008 г., докладвана от члена на Комисията г-жа Мария Попова. 


В Комисията за защита на конкуренцията е образувана преписка № КЗК-614/08.10.2008 г., по молба от ЕТ “Йотов-консулт Теменужка Кинова” – гр. Враца срещу  „Финансова агенция Мартини” ЕООД - гр. Враца, ЕТ „Финансова агенция Тренд” – гр. Мездра, Зорница Димитрова Войнова и Йонона Богданова Митова – в качеството им на физически лица, с която се иска Комисията за защита на конкуренцията да установи извършени нарушения по чл. 30, чл. 31, ал. 1 и чл. 34, ал. 1 от Закон за защита на конкуренцията (ЗЗК) (отм.) и да предприеме необходимите мерки съгласно ЗЗК (отм.) за налагане на предвидените в ЗЗК (отм.) отговорности и санкции.
СЪЩНОСТ НА МОЛБАТА НА ЕТ “ЙОТОВ-КОНСУЛТ ТЕМЕНУЖКА КИНОВА”  

Молителя ЕТ “Йотов -Консулт Теменужка Кинова” – гр. Враца предлага консултантски услуги по изработване на проекти за финансиране и усвояване на безвъзмездни средства от различни грантови схеми и национални програми, финансови и счетоводни услуги, разработване на бизнес планове при кредитиране, посредничество при вътрешно и външно търговска дейност както и сертификация на системи за управление.


Лицата Зорница Димитрова Войнова и Йонона Богданова Митова са имали трудови правоотношения с ЕТ “Йотов -Консулт Теменужка Кинова” – гр. Враца, с трудови договори № 5 от 10.04.2007 г. и № 6 от 10.04.2007 г. След назначаването им на работа, са поели задължение /с декларация доброволно и саморъчно подписана от тях/, след прекратяване на трудовите правоотношения, да не да извършват конкурентна или сходна дейност и услуги, с тази на работодателя ЕТ “Йотов -Консулт Теменужка Кинова”. След като са прекратени трудовите им правоотношения с молителя, той разбира, че и двете са регистрирали фирми на името на техни роднини и с тях извършват конкурентна  дейност на представляваното от молителя дружество .


 Зорница Войнова притежава и сайт с адрес www.martiniagency.com. При установяване на контакт и желание за възползване от предлаганите от тях услуги, 3орница Войнова и Йонона Митова се представят като собственици или като управители на горепосочените ответни дружества. Същите са осъществявали контакти с клиенти на молителя ЕТ “Йотов -Консулт Теменужка Кинова” след прекратяване на трудовите им правоотношения с него, извършвайки нелоялно привличане на клиенти,  нарушавайки сключените вече договори и предлагайки им услуги конкурентни на ЕТ “Йотов -Консулт Теменужка Кинова”.


Нелоялните действия на двете физически лица, визирани в жалбата се състоят в това, че те са поели в писмен вид /декларация/ задължение да не извършват конкурентна или сходна дейност с тази на молителя, вкл. и след прекратяването на трудовия им договор. И двете пренебрегвайки срока, визиран в т. 7 от същата, една година след прекратяването на трудовия договор откриват свои търговски дружества и извършват дейност конкурентна и сходна с тази на молителя.


Същите физически лица разпространяват в интернет форуми на 14-15.10.08 г. неверни сведения за дейността на молителя, както и обидни квалификации като ...”кражба на интелектуален труд..., който може да се види в рекламите на колегите от фирма Йотов –консулт”...явно професионализма на въпросната фирма се простира до там, че дори не могат самостоятелно да представят услугите на собствената си фирма, а крадат рекламните послания от други”..., които сведения и квалификации по същество са неверни и целят представяне на факти в изопачен вид.


Според молителя, се касае за конкурентни действия, с които се извършва от страна на ответните търговци идентичен вид дейност с тази на молителя. Търговецът счита, че действията на ответниците са в противоречие с добросъвестната търговска практика, увреждат интересите му и отношенията му с потребителите. В тази връзка сочи конкретно сключен с негов договор от 05.07.2007 г. с Мая Димитрова Николова.
ЕТ “Йотов -Консулт Теменужка Кинова” смята, че с поведението си двете ответни търговски дружества и физическите лица са осъществили състава на чл. 31 ал.1 ЗЗК (отм.) регламентиращ забраната за увреждане на доброто име на конкурента чрез разпространяване на неверни сведения, а също така са нарушили забраната за нелоялно привличане на клиенти, регламентирано в чл.34 ал.1 ЗЗК (отм.), за което следва да понесат съответната санкция.


С писмо Вх. № към КЗК-614/2008 г. е представено нотариално заверено пълномощно от Теменужка Георгиева Кинова, в качеството и на собственик и представляващ ЕТ “Йотов -Консулт Теменужка Кинова”. 

С представено становище в открито заседание ЕТ „Йотов - консулт Теменужка Кинова” поиска присъждане на разноски.
СТАНОВИЩЕ НА „ФИНАНСОВА АГЕНЦИЯ МАРТИНИ” ЕООД

„Финансова Агенция Мартини” ЕООД възразява по изложеното в жалбата, тъй като то не отговаря на истината. Твърденията на молителя са голословни и неподкрепени с никакви доказателства. Счита, че Комисията за защита на конкуренцията е сезирана незаконосъобразно, тъй като:


Налице е законоустановена пречка за Георги Йотов да извърши това в качеството му на пълномощник на ЕТ „Йотов - консулт Теменужка Кинова”, като в случая е налице липса на представителна власт произтичаща от управленски правомощия. Съгласно I, т. 6 от „Методика за класиране, финансиране, наблюдение и отчетност на проекти за започване и развитие на самостоятелна стопанска дейност от лица с трайно намалена работоспособност и предоставяни за финансиране със средства на Агенцията за хората с увреждания (АХУ) на основание чл. 19, ал. 1 от Правилника за прилагане на Закона за интеграция на хората с увреждания (ППЗИХУ) във връзка с чл. 8, т. 4, чл. 31 от Закона за интеграция на хората с увреждания (ЗИХУ)”, утвърдена със Заповед № 156/21.02.07г. на министъра на труда и социалната политика: „Физическото лице - собственик на стопанското предприятие, е задължено активно да работи във и в интерес на своето предприятие. Недопустимо е едноличният собственик да прехвърля управлението на предприятието на друго лице (чрез генерално пълномощно или по друг начин)”. Също така съгласно т. 7 „При осъществяване на стопанската дейност в предприятието собственикът си осигурява необходимия доход като се „самонаема” да извършва основната дейност(и), записана(и) в учредителния акт на предприятието. За нуждите на извършваната стопанска дейност собственикът може да наема и други лица за осъществяване главно на спомагателни, неуправленски, неопределящи профила на дейност на предприятието видове работи”. Също така съгласно т.7.4: „Собственикът с трайни увреждания не може да преотстъпва управлението на фирмата на наето лице, да наема лица за изпълнение на дейности, които биха поставили развитието на предприятието в пълна зависимост от волята на изпълнителя. Това ограничение е в сила до изтичане на ангажимента на кандидата към АХУ”.


В становището се посочва, че Георги Йотов в лично качество няма правна възможност да сезира Комисията, тъй като не е заинтересовано лице по см. на чл. 48, ал.1 от ЗЗК (отм.). Негови интереси не са засегнати или застрашени по см. на чл.36, ал.1, т.1 от Закона за защита на конкуренцията (ЗЗК) (отм.), предвид липсата на подобно твърдение в жалбата и приложението.


 „Финансова агенция Мартини” ЕООД няма правоотношения със Зорница
Димитрова Войнова и поради това не може да представи трудови или
граждански договори.

СТАНОВИЩЕ НА ЕТ „ФИНАНСОВА АГЕНЦИЯ ТРЕНД”


Твърденията в жалбата въз основа на които е образувано производството са неверни и неподкрепени с доказателства.


Йонона Митова е прекратила трудовото си правоотношение с ЕТ „Йотов - консулт Теменужка Кинова” на 30.11.2007 г. Извършваната от едноличния търговец търговска дейност е регистрирана преди Йонона Митова да напусне ЕТ „Йотов Консулт”. Неоснователно е твърдението в жалбата, че Йонона Митова се е представяла като собственик или управител на визираните търговци.
Неоснователно е твърдението в приложението от 08.10.08 г., че е налице проява на нелоялна конкуренция по см. на чл. 30, чл. 31, ал.1 и чл. 34, ал.1 от ЗЗК (отм.) от страна на ЕТ „Финансова Агенция Тренд - Димитрина Митова”. Въпреки това твърди, че в качеството и на едноличен търговец с фирма „Финансова Агенция Тренд - Димитрина Митова” при извършване предмета на дейност спазва законодателството на Република България, включително нормите на ЗЗК.

Ответникът твърди, че не се намира в каквито и да е правоотношения с лицето Йонона Богданова Митова и не е упълномощавал същата да сключва от негово име и за негова сметка договори с ЕТ „Мая Димитрова” гр. Враца.


 
Молителя също така счита, че Комисията за защита на конкуренцията е сезирана незаконосъобразно, налице е законоустановена пречка за Георги Йотов да извърши това в качеството му на пълномощник на ЕТ „Йотов - консулт Теменужка Кинова”, като в случая е налице липса на представителна власт произтичаща от управленски правомощия. 
СТАНОВИЩЕ НА ЗОРНИЦА ДИМИТРОВА ВОЙНОВА

Зорница Димитрова Войнова възразява по изложеното в жалбата, тъй като не отговаря на истината. Твърденията на г-н Йотов са голословни и неподкрепени с никакви доказателства. Тя не работя във фирма, осъществяваща конкурентна на фирмата на жалбоподателя дейност. Освен това оплакванията в жалбата са неконкретни и от нея не става ясно в какви действия я обвинява жалбоподателя, които според него представляват „проява на нелоялна конкуренция” по смисъла на ЗЗК.


Също така счита, че Комисията за защита на конкуренцията е сезирана незаконосъобразно, налице е законоустановена пречка за Георги Йотов да отговаря за неправомерни действия по ЗЗК в качеството му на пълномощник на ЕТ „Йотов - консулт Теменужка Кинова”.


Не се намира в никакви правоотношения с „Финансова агенция Мартини” ЕООД и поради това не може да представи никакви трудови или граждански договори. Упълномощена е от агенцията да сключва договори от името и за сметка на дружеството.

СТАНОВИЩЕ НА ЙОНОНА БОГДАНОВА МИТОВА

Г-жа Митова отхвърля твърденията в жалбата въз основа на които е образувано производството като неверни и неподкрепени с доказателства.


Несъстоятелно е иначе неясното твърдение в жалбата, че след прекратяването на трудовото си правоотношение с ЕТ „Йотов - консулт Теменужка Кинова”, е регистрирала фирма на името на нейни роднини и с нея извършва конкурентна и сходна дейност с тази на ЕТ „Йотов -консулт Теменужка Кинова”. Майка й Димитрина Митова извършва дейност като Едноличен търговец с фирма „Финансова Агенция Тренд - Димитрина Митова”, която се управлява и представлява лично от нея. 

ЕТ „Финансова Агенция Тренд - Димитрина Митова” е вписана в Търговския регистър преди г-жа Митова да прекрати трудовото си правоотношение с ЕТ „Йотов - Консулт Теменужка Кинова” на 30.11.2007 г. Неоснователно е твърдението в жалбата, че се е представяла като собственик или управител на визираните търговци. Подписала е декларация за спазване фирмената политика на „Йотов - консулт Теменужка Кинова” и никога не е била в каквито и да било правоотношения с ЕТ „Финансова агенция Тренд - Димитрина Митова” и не е осъществявала делови контакти с ЕТ „Мая Димитрова” гр. Враца, в качество на представител на ЕТ „Финансова агенция Тренд - Димитрина Митова”. Никога не е била упълномощавана от ЕТ „Финансова агенция Тренд - Димитрина Митова” за каквото и да било и не е представлявала същия пред когото и да било.


Също така счита, че Комисията за защита на конкуренцията е сезирана незаконосъобразно, налице е законоустановена пречка за Георги Йотов да извърши това в качеството му на пълномощник на ЕТ „Йотов - консулт Теменужка Кинова”, налице е липса на представителна власт произтичаща от управленски правомощия.


В допълнение към становището си Йонона Митова посочва, че към момента не работи по трудово правоотношение и поради тази причина не може да представи трудов договор.

С писмо вх. № към КЗК-614/09.02.2008 г., Йонона Йотова посочва, че няма участие в представянето дейността на ЕТ „Финансова Агенция Тренд - Димитрина Митова” и създаването на профила на Йонона Митова. В писмото, също така изтъква, че всеки би могъл да регистрира в интернет пространството блогове, сайтове, рекламни послания, съобщения от името на един или друг субект, обяснението за което е анонимността. 
ИНФОРМАЦИЯ ОТ„ОДИТ КОНСУЛТ” ЕООД


В предоставената информация се посочва, че дружеството няма търговски отношения с ЕТ „Финансова агенция Тренд- Димитрина Митова”, гр. Враца.  Посочва се, че на 07.10.2008 г. в електронната поща на дружеството е получено електронно писмо с подател ЕТ „Финансова агенция Тренд- Димитрина Митова”, гр. Враца в който се презентира дейността на търговеца.

ИНФОРМАЦИЯ ОТ ЕТ „МАЯ ДИМИТРОВА”


По информация от Мая Димитрова собственик на ЕТ „Мая Димитрова” с г-жа Йонона Митова е провеждан разговор в качеството й на представител и пълномощник на ЕТ „Финансова агенция Тренд -Димитрина Митова”, на който Йонона Митова е предложила конкурентна услуга на фирма Йотов-консулт. Разговора е проведен в  магазин на ЕТ „МАЯ ДИМИТРОВА”, като инициативата за него е  била поета от страна на Йонона Митова.
ИНФОРМАЦИЯ ОТ „ВИЧИ” ЕООД


В предоставената информация се посочва, че дружеството е имало договорни от отношения с ЕТ „Йотов - консулт Теменужка Кинова”, във връзка с проект по оперативна програма „Развитие на човешките ресурси” в периода от 24.09.2007 г. до 29.09.2007 г. Водени са преговори за сключване на нов договор, но поради решението на „Агенция по заетостта” с което не е одобрен проекта не се е стигнало до подписването му. 

Дружеството няма договорни отношения с Зорница Димитрова Войнова и с  „Финансова агенция Мартини” ЕООД. С лицето Зорница Димитрова Войнова е водена кореспонденция по времето когато същата е била служителка в  ЕТ „Йотов - консулт Теменужка Кинова”.
ФАКТИЧЕСКА ОБСТАНОВКА
Идентификация на страните по спора:












 1. ЕТ “ЙОТОВ-КОНСУЛТ ТЕМЕНУЖКА КИНОВА”, е вписано в търговския регистър по описа на Врачанския окръжен съд, Фирмено отделение по ф.д. № 640/2006 г., със седалище и адрес на управление гр. Враца, ул. Ангел Грамчев 1, ап. 11 и с предмет на дейност - консултантски услуги и всички дейности разрешени от закона.
Предприятието се управлява и представлява от Теменужка Георгиева Кинова.
2.„ФИНАНСОВА АГЕНЦИЯ МАРТИНИ” ЕООД, е вписано в търговския регистър по описа на Врачанския окръжен съд, Фирмено отделение по ф.д. № 846/2007г., със седалище и адрес на управление гр. Враца, ул. „Кръстьо българията” № 47, ет. 1, ап. 2 и с предмет на дейност: финансови и счетоводни услуги, ........., изработване на проекти за усвояване на безвъзмездни средства от различни грантови схеми, финансови брокерски услуги........................., както и всички други дейности, разрешени от закона и съгласно изискванията на действащото законодателство.

Дружеството се управлява и представлява от управителя Христо Павлов Съловски.

3. ЕТ „ФИНАНСОВА АГЕНЦИЯ ТРЕНД –ДИМИТРИНА МИТОВА” е вписано в търговския регистър по описа на Врачанския окръжен съд, Фирмено отделение по ф.д. № 828/2007г., със седалище и адрес на управление гр. Мездра, ул. „Христо Ботев” № 84, вх. Б, ет.3, ап. 9 и с предмет на дейност: финансови, счетоводни, консултантски, ................ информационна, програмна и импресарска дейности, ....................... и всякакви други дейности незабранени от закона.

Предприятието се управлява и представлява от Димитрина Тодорова Митова.
4. Зорница Димитрова Войнова с адрес: гр. Враца, ул. „Остри връх” № 1-Б-37, 
5. Йонона Богданова Митова с адрес: гр. Мездра, ул. „Христо Ботев” № 84-Б-9, 
ІІ. УСТАНОВЕНИ ФАКТИ
1. ЕТ “ЙОТОВ - КОНСУЛТ ТЕМЕНУЖКА КИНОВА”, извършва консултантски услуги по изработване на проекти за финансиране и усвояване на безвъзмездни средства от различни грандови схеми и национални програми,  видно от 10 броя консултантски договори.
2. Представено е нотариално заверено пълномощно
 с което Теменужка Георгиева Кинова, в качеството и на собственик и представляващ ЕТ “Йотов Консулт - Теменужка Кинова” упълномощава Георги Митков Йотов да я представлява пред КЗК, по преписка КЗК 614/2008 г. и потвърждава всички действия, извършени от пълномощника по същата преписка.

3. В Методиката за класиране, финансиране, наблюдение и отчетност на проекти за започване и развитие на самостоятелна стопанска дейност от лица с трайно намалена работоспособност и предоставяни за финансиране със средства на Агенцията за хора с увреждания (АХУ), в чл. чл. 7. е предвидено, физическото лице - собственик на самостоятелното стопанско предприятие, е задължено след извършване на предвидените инвестиции, активно да работи в него и в негов интерес. Не се допуска едноличният собственик с увреждания да прехвърля управлението на своето предприятие на друго лице, в т.ч. и на представители от своето семейство, под каквато и да е форма (устно, чрез генерално пълномощно или по друг начин). Това ограничение е в сила до изтичане на ангажиментите на кандидата към АХУ. Установяването на формално управление на предприятието от страна на кандидатстващото лице с увреждания, което е получило финансиране от АХУ, е основание договорът с предприятието да бъде прекратен, а финансирането възстановено на АХУ.
4. „ФИНАНСОВА АГЕНЦИЯ МАРТИНИ” ЕООД извършва финансови и счетоводни услуги, изработване на проекти за усвояване на безвъзмездни средства от различни грантови схеми, видно от 4 броя консултантски договори и 3 броя фактури.
5. ЕТ „ФИНАНСОВА АГЕНЦИЯ ТРЕНД”, извършва консултантски услуги, като разработва проекти за безвъзмездно финансиране от структурните фондове на ЕС, оперативни програми, национални и международни програми за безвъзмездно финансиране, видно от 6 броя консултантски договори и 8 броя фактури.
6. Зорница Димитрова Войнова е сключила трудов договор № 5/10.04.2007 г. с ЕТ “Йотов -Консулт Теменужка Кинова” на длъжност „посредник бизнес услуги”
 от 10.04.2007 г.
На 10.04.2008 г. Зорница Димитрова Войнова е подписала декларация за спазване на фирмената политика, указания за работа и методики, уточнени в правилника за вътрешния ред. В т. 7 от същата, лицето декларира, че няма да извършва конкурентна или сходна дейност с тази на работодателят - ЕТ “Йотов -Консулт Теменужка Кинова”, както и че няма да работи в – и няма да извършва услуги по специалността си за конкурентни на работодателя търговци и дружества, за времето на трудовия договор и за една година след прекратяването му, освен ако има изрично писмено съгласие на работодателя за това. За нарушение на това задължение служителят дължи неустойка в размер на 5000 евро.
На 25.10.2007 г. с заповед № 006 ЕТ „Йотов - консулт Теменужка Кинова” прекратява трудовия договор с Зорница Димитрова Войнова.  
7. Зорница Димитрова Войнова декларира
, че няма трудови правоотношения с „ФИНАНСОВА АГЕНЦИЯ МАРТИНИ” ЕООД. Посочва, че е упълномощена със пълномощно за срок от един месец да сключва договори от името и за сметка на дружеството. Същата декларира
, че след изтичането на срока, пълномощното е било унищожено.  

8. Йонона Богданова Митова е сключила трудов договор № 6/10.04.2007 г.  с ЕТ “Йотов- Консулт Теменужка Кинова” на длъжност „посредник бизнес услуги”

Същата е подписала декларация за спазване на фирмената политика, указания за работа и методики, уточнени в правилника за вътрешния ред.  В т. 7 от същата лицето декларира, че няма да извършва конкурентна или сходна дейност с тази на работодателят - ЕТ “Йотов -Консулт Теменужка Кинова”, както и че няма да работи в – и няма да извършва услуги по специалността си за конкуренти на работодателя търговци и дружества, за времето на трудовия договор и за една година след прекратяването му, освен ако има изрично писмено съгласие на работодателя за това. За нарушение на това задължение служителят дължи неустойка в размер на 5000 евро.
Със заповед № 008/30.11.2007г. ЕТ „Йотов - консулт Теменужка Кинова” прекратява трудовото правоотношение с Йонона Богданова Митова.
9. Йонона Богданова Митова декларира
, че в периода от 01.12.2007 г. до 11.11.2008 г. не е работила по трудово правоотношение или граждански договор.

10. На страница http://bsclub-eibank.com/blogs/httpbsclubeibankcomblogs
 е представена дейността на  ЕТ „ФИНАНСОВА АГЕНЦИЯ ТРЕНД” и лицето Йонона Митова е посочено като мениджър връзки с клиенти на дружеството, посочен е e-mail: trend_agency@abv.bg  На същата страница е поместен служебния профил на Йонона Митова, съдържащ следната информация: 

Бизнес профил: 


Компания: Финансова агенция Тренд; 

Професионална позиция: Мениджър; 

Кратък профил: Членува от 29/02/2008 г.;


Текущ статус: Неактивен.
11. Йонона Богданова Митова е автор на блог на адрес: http://bsclub-eibank.com/?page=blogs, където е публикуван следния текст –

„Явно кражбата на интелектуален труд е България не е нещо ново. Можем спокойно да го видим дори в рекламите на колегите консултанти  от фирма Йотов –консулт”. Благодаря за буквалното COPY/PASTE на част от информацията, публикувана на настоящия сайт. Явно професионализма на въпросната фирма се простира до там, че дори не могат самостоятелно да представят услугите на собствената си фирма, а крадат рекламните послания от други” „Благодаря за оценката на Финансова агенция Тренд и съжалявам за „професионализма на Йотов консулт”??? Надявам се, че бъдещите Ви клиенти господа от „Йотов консулт” ще оценят по достойнство вашата кражба и ще се доверят на професионалисти при разработването на проекти по структурни фондове, различни донорски организации, както и за целия набор от услуги, които нашата фирма предлага, но не сам убедена, е вашата фирма е способна да отговори на високите критерии на бизнеса и наистина да бъде конкурентоспособна на пазара на този вид услуги.”
12. Йонона Богданова Митова твърди, че няма участие в представянето на дейността на ЕТ „ФИНАНСОВА АГЕНЦИЯ ТРЕНД” и създаването на профила на Йонона Митова. Същата счита, че всеки би могъл да регистрира в интернет пространството блогове, сайтове, рекламни послания, съобщения от името на един или друг субект, обяснението за което е анонимността.
13.  По информация от Мая Димитрова собственик на ЕТ „Мая Димитрова” с г-жа Йонона Митова е провеждан разговор в качеството и на представител и пълномощник на ЕТ „Финансова агенция Тренд- Димитрина Митова”, на който Йонона Митова е предложила конкурентни услуги на фирма Йотов-консулт. Разговора е проведен в  магазин на ЕТ „МАЯ ДИМИТРОВА”, като инициативата за него е  била поета от страна на Йонона Митова.

14. На 07.10.2008 г. „Одит Консулт” ЕООД, поучава електронно писмо, с подател „Yonona Mitova Trend Agency” – trend_agency@abv.bg. Същото е изпратено до 23 получателя и съдържа представяне на дейността на ЕТ „Финансова агенция Тренд- Димитрина Митова”, гр. Враца. 
В писмото лицето Йонона Митова е посочена като мениджър „Връзка с клиенти” на Финансова агенция Тренд. 

15. “Вичи” ЕООД има сключен консултантски договор № 28/24.09.2007г.  с ЕТ „Йотов - консулт Теменужка Кинова” по проект по оперативна програма „Развитие на човешките ресурси” със срок на изпълнение до 01.10.2007 г. с оглед на крайния срок за предоставяне на проекти по оперативната програма.

С уведомително писмо Изх. № ESF-2101-06-11012/423 от 04.04.2008 г. „Агенцията по заетостта” информира “Вичи” ЕООД, във връзка с постъпил проект за финансиране, че същия не е одобрен и не се предлага за финансиране. Причината поради която проектът не е предложен за финансиране е, че не отговаря на изискванията за административно съответствие – Удостоверение за актуално състояние е издадено извън изискуемия срок, което е основание за отхвърляне на производството. Водени са разговори между дружеството и ЕТ „Йотов - консулт Теменужка Кинова” за сключването на нов договор, но не се е стигнало до неговото подписване поради отказа на „Агенцията по заетостта” по предишния проект.

16.  ЕТ „Йотов - консулт Теменужка Кинова” изпраща до “Вичи” ЕООД по електронна поща 3 електронни писма в периода 22.07.2008 г. -23.07.2008 г. с предложение за участие в програма „човешки ресурси” по схеми за безвъзмездна финансова помощ по ФАР.

17.  Управителят на “Вичи” ЕООД потвърждава, че няма сключен договор с „Финансова агенция Мартини” ЕООД. Водил е кореспонденция с Зорница Димитрова Войнова, по времето когато същата е била служителка в ЕТ „Йотов - консулт Теменужка Кинова”. 

18. Блогът - съкратено от английското weblog е вид уебсайт, където се пише, както в дневник, а новите попълнения са в обратен хронологичен ред. Блоговете често предлагат коментари или новини за определена тема, като храна, политика, култура, екология, социални проблеми, икономика, градска и суб-култура, или местни новини; други служат като лични дневници. Типичният блог съдържа текстова част, снимки или рисунки, връзки с други блогове и уебсайтове, които по някакъв начин са обвързани с общата тематика на блога. Като цяло този вид уебсайтове наблягат главно върху текста, но има и такива, които наблягат върху фотографията, аудио или видео файлове.

19. На 16.02.2009 г. на интернет адрес http://bsclub-eibank.com/blogs/httpbsclubeibankcomblogs  - услуги по разработване на програми за безвъзмездно финансиране - виртуален бизнес клуб е представена дейността на  „ФИНАНСОВА АГЕНЦИЯ ТРЕНД” с автор – ТРЕНД
. 

На страницата http://bsclub-eibank.com/profiles/100069 е представен профила на автора (Бизнес профил) и съдържа следната информация: 

Пол – жена; 

Профил:


Професионална област – Консултантски услуги; 

Компания - ФИНАНСОВА АГЕНЦИЯ ТРЕНД; 

Професионална позиция – Мениджър; 


На същия адрес е поместен следния текст


 коректност и доверие от страна на клиентите с автор:  Тренд 


„Явно кражбата на интелектуален труд е България не е нещо ново. Можем спокойно да го видим дори в рекламите на колегите консултанти  от фирма Йотов –консулт”. Благодаря за буквалното COPY/PASTE на част от информацията, публикувана.......”

20. С Протокол от 18.02.2009 г. бе направена съпоставка на съдържанието на фирмената страница на ЕТ „Йотов - консулт Теменужка Кинова” и поместената на интернет адрес http://bsclub-eibank.com/?page=blogs презентация на дейността на ЕТ „Финансова агенция Тренд” – гр. Мездра. При така направеното сравнение не се установи използването от ЕТ „Йотов - консулт Теменужка Кинова” на копирани рекламни послания по отношение на представянето на дейността му. 

21. С определение по Протокол № 89/27.01.2009 г., КЗК оставя без уважение искането на ЕТ „Йотов - консулт Теменужка Кинова” за допускане на свидетелски показания.  


22.   В открито заседание на 05.03.2009г. , ЕТ „Йотов - консулт Теменужка Кинова” поиска присъждане на разноски.
ПРАВНИ ИЗВОДИ

С оглед на пълнотата на правния анализ, следва да бъде изяснен статутът на ЕТ “ЙОТОВ - КОНСУЛТ ТЕМЕНУЖКА КИНОВА” като страна в производството пред КЗК. Преписката е образувана по молба на Георги Митков Йотов, в качеството му на пълномощник на ЕТ „Йотов - консулт Теменужка Кинова”. Търговецът е вписан в търговския регистър на Врачанския окръжен съд и се управлява и представлява от Теменужка Георгиева Кинова. Видно от предоставените по преписката доказателства, Теменужка Кинова, действаща като едноличен търговец, надлежно е упълномощила с нотариално заверено пълномощно
 Георги Митков Йотов, да я представлява пред КЗК по преписка КЗК 614/2008 г., с което същата потвърждава всички действия, извършени от пълномощника по същата преписка. 
С оглед на което Комисията приема, че ЕТ „Йотов - консулт Теменужка Кинова” притежава активна легитимация да сезира Комисията, от което право търговецът се е възползвал, чрез своя пълномощник. 

Законът за защита на конкуренцията (1998 г.) бе отменен с приемането на нов закон за защита на конкуренцията (ДВ, бр. 102 от 28.11.2008 г.), в сила от 02.12.2008 г. Настоящата преписка е образувана по реда на стария закон и съгласно § 6 (1) от ПЗР на ЗЗК, същата ще бъде разгледана по досегашния ред.   
Настоящото производството е образувано за установяване на нарушения по глава седма от ЗЗК (отм.) и по специално - чл. 30 и чл.31, ал.1 и чл. 34, ал.1 от ЗЗК (отм.) извършени от страна на „Финансова агенция Мартини” ЕООД - гр. Враца, ЕТ „Финансова агенция Тренд” – гр. Мездра и Зорница Димитрова Войнова и Йонона Богданова Митова, действали в качеството им на физически лица.
по чл. 30 от ЗЗК (отм.)
Разпоредбата забранява всяко действие или бездействие при осъществяване на стопанска дейност, което е в противоречие с добросъвестната търговска практика и уврежда или може да увреди интересите на конкурентите в отношенията помежду им. Следователно е необходимо да бъде установено наличието на стопанска дейност, отношения на конкуренция между страните по преписката и действие или бездействие, противоречащо на добросъвестната търговска практика и увреждащо или създаващо опасност от увреждане интересите на конкурентите в отношенията помежду им.

Страните по спора ЕТ „Йотов - консулт Теменужка Кинова”, ЕТ „Финансова агенция Тренд” – гр. Мездра и „Финансова агенция Мартини” ЕООД - гр. Враца са предприятия по смисъла на & 1 т. 1 от ДР на ЗЗК (отм.). И трите предприятия осъществяват търговска дейност на територията на страната, свързана с предоставяне на консултации и разработване на проекти по международни програми за безвъзмездно финансиране на фирми. Това обстоятелство се явява обективна предпоставка за съществуването на реални конкурентни отношения между тях и дава достатъчно основание същите да бъдат разглеждани като такива по смисъла на ЗЗК (отм.).

Въпреки, че молителят изрично не е посочил конкретен текст от ЗЗК (отм.) във връзка с действията на физическите лица ответници в настоящото производство, КЗК счита, че поведението им следва да бъде разгледано с оглед разпоредбата на чл. 2, ал. 1, т. 4 ЗЗК (отм.), като се прецени дали е налице съдействие от тяхна страна за осъществяване на нелоялна конкуренция от страна на ответните предприятия.
По чл. 31, ал.1 от ЗЗК (отм.)


По отношение на „Финансова агенция Мартини” ЕООД - гр. Враца  
За да бъде установено нарушение по чл. 31, ал. 1 от ЗЗК (отм.), е необходимо по безспорен начин да бъде доказано поведение на стопанския субект, което води до увреждане или създава опасност от увреждане на доброто име или доверието към конкурентите, както и на предлаганите от тях стоки и услуги. Като проявна форма на такова поведение е посочено твърдение или разпространение на неверни сведения, както и представяне на факти в изопачен вид.


Молителят твърди, че с действията си Зорница Димитрова Войнова, в качеството си на представител на дружеството е увредила интересите му, като дава единствено правна квалификация, без да описва конкретно действие, което да я обосновава. 

В процеса на разследване не се установиха и доказаха действия, с които търговецът, чрез своя представител да е извършил действия с които да е нарушил правилата на лоялната конкуренция по смисъла на чл. 31, ал.1 от ЗЗК (отм.). Зорница Димитрова Войнова посочва, че е упълномощена да сключва договори от името и за сметка на дружеството, въз основа на изрично пълномощно със срок на действие 1 месец
, като същевременно същата заявява, че няма никакви отношения с дружеството. Фактът, на упълномощаването, по никакъв начин не би могъл да бъде класифициран като нарушение на разпоредбата на чл. 31, ал.1 от ЗЗК (отм.). За да бъде квалифицирано дадено поведение като нарушение на посочената норма, следва да бъде доказано, че е довело до увреждането на доброто име и доверието към молителя, каквото в настоящото производство не се установи.  
 
Въз основа на направените констатации следва да се приеме, че от страна на „Финансова агенция Мартини” ЕООД - гр. Враца не е извършено нарушение по чл. 31, ал. 1 от ЗЗК (отм.).
По отношение на ЕТ „Финансова агенция Тренд” – гр. Мездра
За да има нарушение на чл. 31, ал. 1 (отм.) е необходимо действителното настъпване на определени съставомерни отрицателни последици - увреждане на доброто име и доверието към конкурентите, т.е. негативно изменение /увреждане/ на представата на потребителите за конкурентите стопански субекти, за техните стоки и услуги. Възможността от настъпване на вредоносен резултат следва да бъде реална, почиваща на конкретни факти и обстоятелсва, а не абстрактна.
В молбата се излагат твърдения, че Йонона Митова в качеството и на  представител на ЕТ „Финансова агенция Тренд”, в свой блог на адрес http://bsclub-eibank.com/?page=blogs е публикувала текст, в който са използвани обидни квалификации и са представени неверни сведения за дейността на молителя. 
В конкретния случай преди да бъде разгледан въпросът, свързан с достоверността на публикувания текст и доколко в него се съдържат неверни сведения или факти в изопачен вид, е необходимо да бъде изследвано и установено от кого и в какво качество е публикуван процесния текст.

На цитирания интернет адрес, е бил публикуван текст с посоченото в т. 10 от фактическата част съдържание, в който Йонона Митова е посочена като автор на блога. На този адрес, освен процесния текст, е поместена информация относно търговската дейност на ЕТ „Финансова агенция Тренд”, както и бизнес профил на автора, като въпросното физическо лице е посочено като мениджър връзки с клиенти на ЕТ „Финансова агенция Тренд”. Представянето на г-жа Митова в това и качество се потвърждава и от изпратени електронни писма с подател „Yonona Mitova Trend Agency” – trend_agency@abv.bg до 23-ма потенциални клиента на търговеца, в които Йонона Митова е посочена като мениджър „Връзка с клиенти” на Финансова агенция Тренд. Представянето по този начин на Йонона Митова, в официална кореспонденция на търговеца с потенциални клиенти, не би могло да бъде извършено без знанието и съгласието на търговеца, противно на факта, че лицето изрично декларира, че няма участие в представянето на дейността на търговеца и в създаването на профила на Йонона Митова. Същевременно в процеса на разследване се установи че, към 16.02.2009 г. вече автора на процесния блог е сменен от Йонона на Тред
. На същата страница, въпреки последвалата промяната на автора, текстът с представянето на дружеството и съдържанието посочено в т. 10 от фактическата част продължава да съществува и към настоящия момент. Въпреки, че блогът представлява вид уебсайт, където се предлагат коментари или новини по определени теми и за неговото създаване е необходимо само регистрация при собственика на сайта - трето лице и същия не се явява фирмен сайт, Комисията приема, че лицето Йонона Митова е действало като представител на едноличния търговец както в интернет пространството така и във воденето на кореспонденция. Независимо, че Йонона Богданова Митова не се е намирала в договорни отношения с ЕТ „Финансова агенция Тренд” – гр. Мездра, собственик на което е лицето Димитрина Тодорова Митова, между същите се установи, че съществува родствена връзка, което дава достатъчно основания, Комисията да приеме на базата на събраните релевантни доказателства в тяхната цялост, че всички предприети действия от страна на физическото лице са ставали със знанието на едноличния търговец и същата мълчаливо е приела действията на дъщеря си. 

По отношение на същността на публикувания текст, следва да се посочи, че обект на нарушението в хипотезата на чл. 31, ал. 1 от ЗЗК (отм.) може да бъде както конкурента, така и предлаганите от него услуги. В горепосочения блог, с автор, Йонона Митова и в последствие „Тренд”, е направено изказване с което се засягат негативно както репутацията и професионализма на ЕТ „Йотов - консулт Теменужка Кинова”, чрез използваните изрази „Явно професионализма на въпросната фирма се простира до там, че дори не могат самостоятелно да представят услугите на собствената си фирма, а крадат рекламните послания от други”, така и качеството на предлаганите от молителя услуги, чрез използваните изрази „Надявам се, че бъдещите Ви клиенти господа от „Йотов консулт” ще оценят по достойнство вашата кражба и ще се доверят на професионалисти при разработването на проекти по структурни фондове, различни донорски организации, както и за целия набор от услуги, които нашата фирма предлага, но не сам убедена, е вашата фирма е способна да отговори на високите критерии на бизнеса и наистина да бъде конкурентоспособна на пазара на този вид услуги.”. С така използваните словосъчетания и изрази, автора се опитва да омаловажи и дискредитира дейността на конкурента си и оспорва способността и компетентността на ЕТ „Йотов - консулт Теменужка Кинова” да предложи адекватни на търсеното качествени  услуги. От направена съпоставка, между публикуваната информация на фирмения сайт на молителя и публикуваната на http://bsclub-eibank.com/?page=blogs, реклама на дейността на ответникът, не се потвърди твърдението за кражба на рекламни послания. Следователно по този начин, авторът, разпространявайки неверни сведения и факти в изопачен вид, относно начинът на представянето на услугите на молителя в Интернет пространството, реално може да увреди доброто име и доверието към  ЕТ „Йотов - консулт Теменужка Кинова” и предлаганите от него услуги. Нещо повече, подобно действие би могло да повлияе негативно на поведението на потенциалните клиенти които искат да участват в международни програми за безвъзмездно финансиране на фирми. 
Предвид гореизложеното поведението на ответника следва да бъде определено като действие противоречащо на добросъвестната търговска практика, с което се създава възможност да бъде увредена репутацията на  ЕТ „Йотов - консулт Теменужка Кинова”.
Въз основа на направените констатации Комисията приема, че от страна на ЕТ „Финансова агенция Тренд” – гр. Мездра е извършено нарушение по чл. 31, ал. 1 от ЗЗК (отм.).

По чл. 34, ал.1 от ЗЗК (отм.)

По отношение на „Финансова агенция Мартини” ЕООД - гр. Враца и ЕТ „Финансова агенция Тренд” – гр. Мездра


С указаната разпоредба се забранява привличането на клиенти чрез осъществяване на действия, които могат да се определят като нелоялна конкуренция. За да е нарушена законоустановената забрана е необходимо обективно да са прекратени сключени договори с конкуренти, т. е. изисква се настъпването на определен резултат. Прекратяването трябва да бъде резултат от нелоялна конкуренция, а не от действия на стопанския субект, които са необходими и присъщи на дейността му. Наличието на потенциална възможност за такъв резултат, без реалното негово осъществяване е ирелевантно. Молителят не представи доказателства за прекратени или нарушени договорни отношения, а единствено се позовава на евентуалната възможност за това. В хода на разследването молителят представи доказателства, че са водени преговори с “Вичи” ЕООД, които не са довели сключването на договор. От установената фактическа обстановка е видно, че не се е стигнало до подписване на договор с молителя, не поради недобросъвестно поведение извършено от страна на представител на ЕТ „Финансова агенция Тренд” – гр. Мездра, а поради конкретна причина - отказ на „Агенцията по заетостта” да бъде финансиран конкретен проект, по който е имало сключен консултантски договор именно с молителя. 
С оглед на горното Комисията приема, че  прекратените отношения, не са настъпили в резултат на недобросъвестно поведение от страна на „Финансова агенция Мартини” ЕООД - гр. Враца и следователно не е извършено нарушение по чл. 34, ал.1 от ЗЗК (отм.).
По отношение на твърдението, че ЕТ „Финансова агенция Тренд” – гр. Мездра, чрез представителя си Йонона Митова е предлагала на ЕТ „Мая Димитрова” конкурентни на молителя услуги, Комисията приема, че поведението не следва да бъде определено като нелоялна конкуренция, а като обичайна търговска практика. Самото провеждане на разговор в който същата е представила предлаганите от търговеца услуги не противоречи на изискванията за лоялност и не представлява нарушение по смисъла на чл. 34, ал.1 от ЗЗК (отм.)

Предвид горното Комисията приема, че „Финансова агенция Мартини” ЕООД - гр. Враца и ЕТ „Финансова агенция Тренд” – гр. Мездра не са извършили нарушение по чл. 34, ал. 1 ЗЗК (отм.).

По чл. 2, ал.1, т. 4 (отм.) 

В молбата се излагат твърдения за недобросъвестни търговски действия, извършени от страна на физическите лица Йонона Богданова Митова и Зорница Димитрова Войнова в качеството им на представители съответно на ЕТ „Финансова агенция Тренд” – гр. Мездра и „Финансова агенция Мартини” ЕООД - гр. Враца, след прекратяването на трудовите им отношения с молителя,  въпреки, че са подписали декларация, с която се задължават да не извършват конкурентна или сходна дейност с тази на молителя за срок от една година.
По отношение на горепосочените твърдения Комисията счита, че текстът с който се ограничава извършването на конкурентна дейност от страна служители за срок от една година след прекратяване на трудовият им договор, на първо място е в нарушение на конституционно признатото право на труд, по специално нормата на чл.48, ал.3 КРБ, където се прогласява свободата на избор на професия и място на работа на всеки гражданин. На следващо място работодателят няма право да налага забрана на служителите си, които са се специализирали в дадена област, да не упражняват своята професия, след прекратяването на трудовите си отношения, тъй като това би означавало да се ограничи правото им на бъдещето престиране на труд, а подобна клауза по своята същност е нищожна. В тази връзка е и решение на ВАС № 246/15.01.2004 г. (потвърдено с решение на ВАС № 4488/09.04.2004 г. 5- чл. състав), където се посочва, че подписани декларации или клаузи в трудовите договори на работниците или служителите, с които се задължават да не упражняват конкурентна стопанска дейност нямат правна стойност, защото противоречат на идеята за свободно и бързо развитие на българския пазар, чрез стимулиране на конкуренцията и поради това са в противоречие с добрите нрави по смисъла на чл. 26, ал.1 от ЗЗД. 
Необходимо изискване за реализиране на отговорността на физическите лица, е установено нарушение по Глава VII от ЗЗК (отм.) което да е извършено от конкурентните предприятия, на които физическите лица да са съдействали
. 


По отношение на Зорница Димитрова Войнова 


В настоящото производство не бяха установени нарушения по специалните състави на чл. 31, ал. 1, чл. 34, ал. 1 от ЗЗК (отм.) от страна на „Финансова агенция Мартини” ЕООД - гр. Враца. При това положение е невъзможно физическото лице Зорница Димитрова Войнова да е съдействала за осъществяване на посочените състави, поради което и отговорност от нейна страна не може да бъде ангажирана.


Предвид горното, следва, че Зорница Димитрова Войнова не е извършила нарушение по чл. 2, ал. 1, т. 4 от ЗЗК (отм.), във връзка с чл. 31, ал. 1, чл. 34, ал. 1 от ЗЗК (отм.).

По отношение на Йонона Богданова Митова


В настоящото производство се установи нарушение по смисъла на специалния състав на чл. 31, ал.1 от ЗЗК (отм.), което е извършено от ЕТ „Финансова агенция Тренд”– гр. Мездра. Както вече бе посочено физическото лице Йонона Митова, активно е участвало за публикуването на процесния текст в блога на адрес http://bsclub-eibank.com/?page=blogs, с което реално е съдействало за извършването на действия противоречащо на нормата на чл. 31, ал.1 от ЗЗК (отм.) осъществени от ЕТ „Финансова агенция Тренд” – гр. Мездра. 

Предвид гореизложеното, следва, че Йонона Богданова Митова е извършила нарушение по чл. 2, ал. 1, т. 4 от ЗЗК (отм.), във връзка с чл. 31, ал. 1 от ЗЗК (отм.).



Относно определяне размера на санкцията
Съгласно влязлата в сила на 01.06.2004 г. Методика за определяне размера на имуществените санкции и глоби по Закона за защита на конкуренцията (отм.), индивидуализацията на наказанието е съществен и задължителен елемент от мотивите на административния акт, с който се прилага административно-наказателната отговорност, поради което при всеки случай на установено нарушение в решението на КЗК следва да има специален раздел, посветен на определяне размера на санкцията. 
При определяне размера на санкцията, следва да бъдат отчетени редица обстоятелства, свързани с характера на нарушението, степента на обществена опасност, неговата продължителност и др., които да доведат до налагане на обосновано и справедливо наказание. 

Като отегчаващо отговорността обстоятелство бе отчетен фактът, че нарушението е извършено чрез Интернет, така поместеният текст е станал достъпен до неограничен брой лица, клиенти интересуващи се от международни програми за безвъзмездно финансиране на фирми. Също така бе взето предвид  и факта, че към момента на приключването на производството процесният текст продължава да съществува на интернет адреса  http://bsclub-eibank.com/?page=blogs.

Също така следва да се отбележи, че принципно нарушенията в областта на нелоялната конкуренция крият значително по-ниска степен на обществена опасност в сравнение с останалите видове нарушения по Закона за защита на конкуренцията. В този смисъл, те имат по-слаб антиконкурентен ефект върху пазарната среда, което обуславя и налагането на по-ниски по размер санкции. 

По отношение имотното състояние на ЕТ „Финансова агенция Тренд” – гр. Мездра, както и в съответствие с методиката за определяне размера на санкциите по ЗЗК, бе установено, че търговецът е вписан в търговския регистър на 02.11.2007 г. и същото няма декларирани приходи от дейността  си за 2007 г. 


Водена от горното, КЗК счита, че при наличието на така установените отегчаващи и смекчаващи отговорността обстоятелства, санкцията за нарушението по чл. 31, ал. 1 от ЗЗК следва да бъде в размер около средния за този вид нарушения
. 

По отношение искането за присъждане на на правените разноски- няма изрична разпоредба в нормите на ЗЗК /отм/., която да оправомощава административния орган да присъжда извършените от страната разходи за държавни такси, адвокатско възнаграждение и др. Единствената възможност за възлагане на извършени разноски в тежест на ответника е хипотезата на чл.47, ал. 4, която указва че възнагражденията за външни експерти  се възлагат на страната, за която е установено извършено нарушение.


Въз основа на гореизложеното и на основание чл. 55, ал. 1, т. 1, т. 3 и т. 11 от ЗЗК (отм.), Комисията за защита на конкуренцията

Р Е Ш И:

1. НАЛАГА ИМУЩЕСТВЕНА САНКЦИЯ в размер на 10 000 лв.  на ЕТ „Финансова агенция Тренд” – гр. Мездра, за извършено нарушение по чл. 31, ал.1 от ЗЗК (отм.)
2. Постановява прекратяване на нарушението по т. 1. 

3. Оставя без уважение молбата на ЕТ “Йотов-консулт Теменужка Кинова” – гр. Враца срещу Финансова агенция Мартини” ЕООД - гр. Враца,  поради липса на извършени нарушения по чл. 31, ал.1  и чл. 34, ал.1 от ЗЗК (отм.).
4. Оставя без уважение молбата на ЕТ “Йотов-консулт Теменужка Кинова” – гр. Враца срещу  ЕТ „Финансова агенция Тренд” – гр. Мездра поради липса на извършено нарушение по чл. 34, ал. 1 от ЗЗК (отм.).
5. НАЛАГА ГЛОБА в размер 2 000 лева на Йонона Богданова Митова за извършено нарушение по чл. 2, ал. 1, т. 4, във връзка по чл. 31, ал. 1 ЗЗК (отм.) 
6. Оставя без уважение молбата на ЕТ “Йотов-консулт Теменужка Кинова” – гр. Враца срещу Зорница Димитрова Войнова поради липса на извършени нарушения по чл.2, ал. 4 от ЗЗК (отм.), във връзка с чл. 31, ал.1  и чл. 34, ал.1 от ЗЗК (отм.).
 7.
Оставя без уважение искането на ЕТ “Йотов-консулт Теменужка Кинова” – гр. Враца за присъждане на разноски.
Сумите следва да бъдат внесени в 30 (тридесет) дневен срок от влизане в сила на решението. 

Глобите и имуществените санкции се внасят на името и по сметка на КЗК - БНБ – Централно управление, пл. “Ал. Батенберг” № 1, IBAN: BG32 BNBG 9661 30 00101701; BIC код на БНБ: BNBG BGSD или в брой в касата на Комисията. 
Решението подлежи на обжалване пред Върховния административен съд в 14-дневен срок от съобщаването му на страните.

ПРЕДСЕДАТЕЛ:





                                             
...................................

   Петко Николов

        ЗАМ.-ПРЕДСЕДАТЕЛ: 

         .......................................
    Реджеб Мустафа    
    ЧЛЕНОВЕ:

.............................





  



    
 Весела Антонова
                                            
  ...........................

Елена Стоименова

  




...........................

   Мария Попова

............................
            
  Румяна Карлова

� С писмо Вх. № към КЗК-614/2008 г.


� Видно от длъжностна характеристика. 


� С писмо Вх. № към КЗК -614/03.11.2008 г.


� С писмо Вх. № КЗК  614/10.12.2008 г. 


� Видно от длъжностната характеристика.


� С писмо Вх. № към КЗК-614/11.11.2008 г.


� Представена от молителя разпечатка на страницата с писмо Вх. № 1927-В/18.09.2008 г.


� Протокол на работната група от 16.02.2009 г.  


� с писмо вх. № към КЗК-614/2008 г. 


� Твърдението е декларирано с писмо Вх. № към КЗК-614/10.12.2008 г.


� т. 19 от установените факти


� в този смисъл Реш. № 746/2001 по адм. д. № 6628/2000, Решл № 1523/2000 г. по адм.д. №  8060/99, Реш. № 899/2002г. по адм.д. № 9971/2001 г., Решение № 8730/08, всичките на 5-членен състав на ВАС и Решение № 6254/2006 г. на ВАС 3-чл. с-в, влязло в сила., 


� Т.е. за нарушенията по глава VII от ЗЗК – „Нелоялна конкуренция”

